Chilongesa 10
Uno Kulemesa Kalunga mwaTanga Chapwa Chika?
Putu vene kushikulu, Yehova nasakenga tanga hitanga yipwenganga hamwe nakulilongesa mangana vazamise usoko wavo nayikiye najitanga javo. (Lushimbi lwamuchivali 6:6, 7) Echi chikiko chalingisa Vinjiho jaYehova vanoneke lwola chalumingo hichalumingo lwakulemesa Kalunga mwatanga. Lwola kana lwapwa lwakushimutwila mumeso akuunda havyuma vyakushipilitu vize vinahase kuvakafwa mukuyoya chavo. Numba nge mwatwama uka wenu, oloze munahase kuzachisa lwola kana nakupwa hamwe naKalunga hakuhunanana havihande vimwe vyamuMbimbiliya vize munasake enu vavene.
Hilwola lwakupandama kuli Yehova. “Pandamenu kuli Kalunga, kaha mwapandama kuli enu.” (WaYakova 4:8) Tweji kutachikizanga kanawa Yehova hakulinangula chikuma vilinga vyenyi muMazu enyi vasoneka. Jila yayashi yakuputukilamo chilongesa chaKulemesa Kalunga mwaTanga shina yakutangila hamwe Mbimbiliya, pamo kukavangiza tupetulu vananoneka muShikola yaMulimo waTeokalasi chalumingo hichalumingo. Mutu himutu wamutanga nahase kutanga chihanda chimwe chaMbimbiliya, numba jino muvosena mushimutwile havyuma vize munalinangula.
Hilwola lwakupandama kuli umwe namukwavo mutanga. Malunga namapwevo, navisemi navana veji kuzamisanga usoko wavo hakutangila hamwe Mbimbiliya mwatanga. Lwola kana lwatela kupwa hilwola lwakuwahilila, lwakuunda luze vatela kutalilila vosena mutanga. Kweseka namyaka vali nayo vana, visemi vanahase kusakula vihande navakashimutwila vize vinavatela, pamo kuzachisa vihande vimwe vyamuKaposhi Kakutalila naAwake! Munahase kushimutwila haukalu vali nakuhitamo vana venu kushikola namwakuuhonesela. Munahase kulivwisa kuwaha kulijilisa myaso namukemba hakukunguluka muchalumingo muli, nakulinga vyuma vimwe vyakulihizumuna hanyima yachilongesa.
Elu lwola lwakulipwila lwakupwanga hamwe chalumingo hichalumingo nakulemesa Yehova nalumikafwa mwatanga mwivwile chipepa Mazu aKalunga, kaha Kalunga mwamikisula mwamunene.—Samu 1:1-3.
Mwomwo ika tweji kunonekelanga lwola lwaKulemesa Kalunga mwaTanga?
Uno visemi vanahase kulingisa ngachilihi vosena mutanga vamonenga lwola kana kupwa lwamwaza?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn